《光尧玉碗歌》
清代·程晋芳

畴昔曾读《浯溪诗》，建炎酒觯咏汝瓷。浮青滴翠但想像，何来玉碗光陆离。

文曰光尧法大篆，遍体莹洁如凝脂。当唇一寸独纯赤，晴雪影里红霞披。

六陵夜发异宝出，制造想自淳熙时。狸奴一蹴癯者帝，虽非己出诚佳儿。

老作闲人谢机务，忘忧便面时自怡。是时戎马稀游牧，不厌偏安保南服。

鱼脆初陈安嫂羹，雪香更进梅花粥。料应此碗列长筵，翠釜银盘错彩鲜。

不知侑食徵歌夕，可忆冰山雪窖天。吁嗟寿皇真令主，一饭何曾忘中土。

岳韩去后更无人，怪底金瓯缺难补。即看孝养备情文，尊号堂堂媲放勋。

兰枻红鹃芳掩冉，龟儿雁翅舞缤纷。君不见杯羹且望分强敌，拥彗迎门何踧。

又不见南内凄凉蜀道归，自调龙笛教张徽。岂如聚景园中风景异，引觞遥挹蓬莱翠。

玩好先呈德寿宫，山陵杂置温明器。沈叹重华积草痕，琼卮堕后缺晨昏。

老臣泪浥云衣湿，天道悠悠未可论。

作者简介：程晋芳（1718—1784）清代经学家、诗人。初名廷璜，字鱼门，号蕺园，歙县岑山渡（属安徽）人。1771年（乾隆三十六年）进士，由内阁中书改授吏部主事，迁员外郎，被举荐纂修四库全书。家世业盐于淮扬，殷富，晋芳曾购书5万卷，召缀学之士于家共同探讨，又好施与。与商盘、袁枚相唱和，并与吴敬梓交谊深厚。晚年与朱筠、戴震游。著述甚丰，著有《蕺园诗》30卷、《勉和斋文》10卷等。